डेविड ने दागा आईएसएल इतिहास का 1000 वां गोल, एटीके जीता
31 May 2020, 07:17:50 के समाचार About us Android App Advertisement Contact us
By Dabangdunia News Service | Publish Date: Oct 31 2019 1:56AM | Updated Date: Oct 31 2019 1:56AM
चेन्नई। मेजबान चेन्नइयन एफसी को बुधवार को यहां जवाहर लाल नेहरू स्टेडियम में खेले गए हीरो इंडियन सुपर लीग (आईएसएल) के छठे सीजन के अपने तीसरे मुकाबले में हार मिली। बेशक स्कोरलाइन 1-0 से एटीके के पक्ष में रहा लेकिन असल में वह एटीके से नही बल्कि अपनी खराब किस्मत से हार गई। डेविड विलियम्स ने 48वें मिनट में मैच का एकमात्र मैच विजयी गोल दागा जो आईएसएल इतिहास का 1000वां गोल था। इस गोल ने एटीके को पूरे तीन अंक दिला दिए। यह तीन मैचों में चेन्नइयन की दूसरी हार है जबकि एटीके की इतने ही मैचों में दूसरी जीत है। चेन्नई की टीम को अपने पहले मैच में एफसी गोवा के हाथों 0-3 से हार मिली थी। दूसरे मैच में उसने मुम्बई सिटी एफसी को 0-0 से बराबरी पर रोका था। मेजबान टीम इस सीजन में अब तक एक भी गोल नहीं कर सकी है।
दूसरी ओर, एटीके ने केरला ब्लास्टर्स के खिलाफ उद्घाटन मुकाबले में 1-2 की हार के साथ सीजन की शुरुआत की थी लेकिन उसके बाद उसने अपने घर में हैदराबाद एफसी को 5-0 से हराते हुए तीन अंक हासिल किए थे। अब इस मैच से हासिल तीन अंकों के साथ उसके कुल छह अंक हो गए हैं। दो चैम्पियन टीमों के बीच के मुकाबले का पहला हाफ काफी रोमांचक रहा। हालांकि किसी की ओर से गोल नहीं हो सका लेकिन दो-दो बार आईएसएल खिताब जीत चुकीं टीमों के बीच प्रतिस्पर्धा चरम पर थी। गेंद पर कब्जे के मामले में दोनों लगभग बराबरी पर रहीं लेकिन गोल पर चेन्नयन ने चार हमले किए जबकि एटीके एक भी नहीं कर सकी। इस हाफ में रेफरी और लाइंसमैन ने कुछ गम्भीर गलतियां कीं और अगर ऐसा नहीं हुआ होता तो शायद एटीके अभी 2 गोल से आगे होता।
एक मौके पर एटीके को पेनल्टी नहीं मिला और दूसरे मौके पर एटीके के खिलाड़ी को आनसाइड रहते हुए भी आफसाइड करार दिया गया। 15वें मिनट में चेन्नई के नेरीजुस विल्कीस ने पोस्ट के ठीक सामने राय कृष्णा को जानबूझकर गिरा दिया था। रेफरी को यह नजर नहीं आया लेकिन रीप्ले में साफ था कि विल्कीस ने जानबूझ कर कृष्णा को पीछे से टक्कर मारी है जबकि वह गोल करने की स्थिति में थे। इसी तरह 38वें मिनट में एटीके के जेवियर हर्नांदेज को उस समय आफसाइड करार दिया गया, जब उन्होंने चेन्नई के डिफेंडर लुसियान गोइयान से पीछे रहते हुए गेंद को डेविड विलियम्स के पास पर कलेक्ट किया था। बेशक पहले हाफ में चेन्नई ने अधिक मौके बनाए लेकिन मैच की पहली सफलता एटीके के हाथ लगी। डेविड विलियम्स ने 48वें मिनट में एक बेहतरीन गोल करते हुए अपनी टीम को 1-0 से आगे कर दिया। यह आईएसएल इतिहास का 1000वां गोल था। प्रबीर ने एक कट-बैक पास हर्नांदेज को किया। हर्नांदेज ने शाट लिया लेकिन गोइयान ने उसे ब्लाक कर दिया। गेंद डिफलेक्ट होकर विलियम्स के पास गई और उन्होंने बिना कोई गलती किए उसे गोल में डाल दिया।